পুতিনের সঙ্গে বৈঠকের আগেই মোদিকে ফোন জেলেনস্কির, কী কথা হল?

ওয়েব ডেস্ক: সাত বছর পর চীন (China) সফরে ভারতের প্রধানমন্ত্রী (Prime Minister Of India)। সাংহাই কো-অপারেশন অর্গানাইজেশন সম্মেলনে (SCO Summit) যোগ দিতে শনিবার চীনের তিয়ানজিন শহরে পৌঁছেছেন প্রধানমন্ত্রী নরেন্দ্র মোদি (Narendra Modi)। রবিবার দিনভর একাধিক রাষ্ট্রপ্রধানদের সঙ্গে তাঁর ব্যস্ত কর্মসূচি থাকলেও বিশেষ নজর থাকবে রাশিয়ার (Russia) প্রেসিডেন্ট ভ্লাদিমির পুতিনের (Vladimir Putin) সঙ্গে নির্ধারিত দ্বিপাক্ষিক বৈঠকের দিকে। তার আগেই ভারতের প্রধানমন্ত্রীর সঙ্গে ফোনে যোগাযোগ করলেন ইউক্রেনের (Ukraine) প্রেসিডেন্ট ভোলোদিমির জেলেনস্কি (Volodymyr Zelensky)।

শনিবার সন্ধ্যায় প্রধানমন্ত্রীর দদতর সূত্রে জানা গিয়েছে, এদিন দুই নেতার মধ্যে দীর্ঘ ফোনালাপ হয়েছে। সোশাল মিডিয়ায় পোস্ট করে সেই আলাপের বিষয়টি নিশ্চিত করেছেন জেলেনস্কিও। তাঁর আবেদন, রাশিয়া-ইউক্রেন যুদ্ধ (Russia-Ukraine War) বন্ধে কার্যকর ভূমিকা নিক ভারত। উল্লেখযোগ্য বিষয় হল, পুতিনের সঙ্গে মোদির বৈঠকের আগেই এই ফোনালাপ সারলেন ইউক্রেনের রাষ্ট্রপ্রধান।

আরও পড়ুন: মূল্যবৃদ্ধিতে জেরবার আমেরিকাবাসী! টলমল ট্রাম্পের গদি?

প্রায় তিন বছর ধরে রক্তক্ষয়ী সংঘর্ষে জর্জরিত ইউক্রেন ও রাশিয়া। মার্কিন প্রেসিডেন্ট ডোনাল্ড ট্রাম্প সহ একাধিক দেশ যুদ্ধ থামানোর উদ্যোগ নিলেওও এখনও শান্তির পথ মেলেনি। এই অবস্থায় কূটনৈতিক সমাধানের জন্য ভারতকেই ভরসা করছে কিয়েভ। আগেও প্রধানমন্ত্রী মোদির কাছে মধ্যস্থতার আবেদন জানিয়েছিলেন জেলেনস্কি।

শনিবারের ফোনালাপের পর নিজের বার্তায় ইউক্রেন প্রেসিডেন্ট লেখেন, “আমরা যুদ্ধ থামাতে বারবার উদ্যোগ নিয়েছি, কিন্তু মস্কো কোনও ইতিবাচক সাড়া দেয়নি। তবু জানি, ভারত আমাদের পাশে রয়েছে। যুদ্ধবিরতির পক্ষে ভারতও। আমি এজন্য প্রধানমন্ত্রী নরেন্দ্র মোদিকে কৃতজ্ঞতা জানাই। তিনি আশ্বাস দিয়েছেন, এসসিও সম্মেলনের ফাঁকে রুশ প্রেসিডেন্টের সঙ্গে আলোচনায় এ প্রসঙ্গ তুলবেন।”

এদিকে ভারত এখন পর্যন্ত রাশিয়া-ইউক্রেন সংঘাতে সরাসরি পক্ষ না নিলেও বহুবার শান্তি ও সংলাপের পক্ষে সওয়াল করেছে। এবার এসসিও মঞ্চে ও দ্বিপাক্ষিক আলোচনায় মোদি কী ভূমিকা নেন, সেদিকেই তাকিয়ে আন্তর্জাতিক মহল।